ደቡብ ክልል የህዝቡን ተጠቃሚነት የሚያረጋግጡ ውጤቶችን ለማስመዝገብ መዘጋጀቱን አስታወቀ
የደቡብ ብሄር ብሄረሰቦችና ህዝቦች ክልል መንግስት በተያዘው በጀት ዓመት በሁሉም ዘርፎች የህዝቡን ተጠቃሚነት የሚያረጋግጡ ውጤቶችን ለማስመዝገብ መዘጋጀቱን አስታወቀ ፡፡የክልሉ መንግስት የልማትና መልካም አስተዳደር እቅዶች በላቀ ደረጃ ተፈጽመው የህዝቡ ፍትሃዊ ተጠቃሚነት እንዲረጋገጥ የማድረግ ህገ-መንግስታዊ ሃላፊነት የተጣለበት የክልሉ ምክር ቤት 5ኛ ዙር 2ኛ አመት 5ኛ መደበኛ ጉባኤውን ልዩ ልዩ ውሳኔዎችን በማሳለፍ አጠናቋል፡፡የክልሉ መንግስት ኮሙኒኬሽን ጉዳዮች ቢሮ የጉባኤዉን መጠናቀቅ አስመልክቶ ባወጣዉ መግለጫ ምክር ቤቱ በዋናነት የክልሉን መንግስት የ2009 በጀት አመት እቅድ አፈጻጸምና የቀጣዩን ስራ ዘመን የልማትና መልካም አስተዳደር ስራዎች እቅድ ገምግሟል፡፡የ2009 በጀት አመት አፈጻጸምን በተመለከተ ምክር ቤቱ በዝርዝር እንደገመገመው የወጥነት ክፍተቶች እንዳሉ ሆነው በከፋ የአየር ንብረት ለውጥ ተጽዕኖ ስር እንኳን ሆኖ በተለያዩ ዘርፎች አበረታች ውጤቶች ተመዝግበዋል፡፡በተለይም ደግሞ ታሪካዊውን የጥልቅ ተሃድሶ ንቅናቄ ተከትሎ የክልሉ መንግስት ባስቀመጠው አቅጣጫ መሰረት የተከናወኑ ቅንጅታዊ ተግባራት ይበል የሚያሰኙ ውጤቶችን ያመጡ ሲሆን ፤የክልሉ በተጠናቀቀው በጀት ዓመት የተገኙ ልምድና ተሞክሮዎችን በመጠቀም ህዝቡን በየደረጃው ተጠቃሚ የሚሆንበት ምቹ ሁኔታ ተፈጥሯል፡፡የህዝቡን እኩልና ፍትሃዊ ተጠቃሚነት የሚጎዱ ብልሹ አሰራሮች እና የኪራይ ሰብሳቢነት አመለካከትና ተግባራዊነትን በመዋጋት ረገድ የተቀናጁ መልካም ጅምሮችና ህዝባዊ ጥረቶች መታየታቸውን በመግለጽ ፡፡በየዘርፉ የተገኙ ስኬቶች ህዝቡን በተሳትፎው ልክ ተጠቃሚ ማድረጋቸው እንዳለ ሆኖ የህዝቡ የልማትና የተጠቃሚነት ጥያቄዎችና ፍላጎቶች እያደጉ የሚሄዱ ከመሆናቸው ጋር ተያይዞ ይህን ፍላጎት ለማርካት የልማት አቅምንና የአፈጻጸም ብቃትን ማሳደግ የግድ እንደሚል  ነው ያመለከቱት ፡፡የክልሉ መንግስትም ይህን የህዝብ የልማት ፍላጎትና ያለውን ምቹ ሁኔታ መሰረት አድርጎ ቅንጅታዊ በሆነ መንገድ ሲንቀሳቀስ መቆየቱን ጠቅሷል ፡፡በአንዳንድ ሴክተሮች የተገኙ መልካም የአፈጻጸም ተሞክሮዎችና ልምዶች ወደ ሌሎች ዘርፎች እንዲስፋፉ ጥረቶች መደረጋቸውን ጠቁመዋል ፡፡
 በአጠቃላይም የ2009 በጀት አመት ተግባራት በ2ኛው የእድገትና ትራንስፎርሜሽን እቅድ ዘመን ለተቀመጡ ግቦች ስኬት የራሳቸውን አስተዋጽኦና ድርሻ እንዲወጡ በሚያስችል መልኩ ሲፈጸሙ መቆየቱን አስረድቷል ፡፡የክልሉ መንግስት ባሳለፍነው በጀት አመት የተገኙ ልምዶችና ተሞክሮዎችን መነሻ አድርጎ የቀጣዩን በጀት አመት ዋና ዋና የልማትና መልካም አስተዳደር ግቦች ማስቀመጡን አስታውቀዋል ፡፡
 የክልሉ ምክር ቤት ባስቀመጠው አቅጣጫ መሰረት የተቀመጡት ግቦች በተጠናከረ ህዝባዊ ተሳትፎ የታጀቡ ፈጣንና ቀጣይነት ያለውን ልማት ማምጣት ላይ እንዲያተኩሩ ተደርገው መዘጋጀታቸውን ገልጸዋል ፡፡ግቦቹ ያጋመስነውን የ2ኛውን የእድገትና ትራንስፎርሜሽን እቅድና በጥልቅ ተሃድሶው ወቅት የተፈጠረውን የተደራጀ ህዝባዊ አቅም ታሳቢ ያደረጉ ናቸው ብሏል፡፡በተለይም ደግሞ የእድገታችን ዋና መሰረት የሆነው የግብርናው ዘርፍ ምርትና ምርታማነት የተሻለ እምርታ እንዲያሳይ ከፍተኛ ጥረት እንደሚደረግ አስታውቋል ፡፡ለዚህ ስኬት ወሳኝ የሆኑ ግብኣቶችና ዘመናዊ አሰራሮችም በተቀናጀ መልኩ የሚቀርቡበትና የሚተገበሩበት ሁኔታ ይፈጠራል ነው ያለው ፡፡ዋልታ እንደዘገበው የክልሉ የኢኮኖሚ ሀብት ሊያመነጭ የሚችለውንና የህዝቡን የልማት ፍላጎት ሊያሟላ የሚችል አጠቃላይ ክልላዊ የገቢ አቅም ለመፍጠር የተቀናጀ ጥረት እንደሚደረግም ተመልክቷል፡፡